ธปท.ชี้เงินบาทอ่อนแตะ36 ต่ำสุดในรอบ 6 ปีครึ่ง
ธปท.เผยเงินบาทอ่อนแตะ 36 บาท/เหรียญสหรัฐ ชี้อ่อนค่าสุดในรอบ 6 ปีครึ่ง เป็นไปตามทิศทางของสกุลเงินในภูมิภาค
7 ก.ย. 2558

ธปท.เผยเงินบาทอ่อนแตะ 36 บาท/เหรียญสหรัฐ ชี้อ่อนค่าสุดในรอบ 6 ปีครึ่ง เป็นไปตามทิศทางของสกุลเงินในภูมิภาค 
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) กล่าวว่า การอ่อนค่าของเงินบาทที่หลุดระดับ 36 บาท/เหรียญสหรัฐในขณะนี้ ถืเป็นการเคลื่อนไหวที่สอดคล้องกับทิศทางเงินสกุลอื่นๆ ในภูมิภาคที่อ่อนค่าลงด้วยเช่นกัน เนื่องจากตลาดมองว่าธนาคารกลางสหรัฐฯ อาจปรับขึ้นอัตราดอกเบี้ยในเดือน ก.ย. นี้ได้มากขึ้น หลังจากข้อมูลสหรัฐฯ ที่ประกาศอัตราการว่างงานลดแตะระดับ 5.1% และตัวเลขค่าจ้างรายชั่วโมงเฉลี่ยปรับเพิ่มสูงกว่าคาด
"การอ่อนค่าแตะระดับ 36 บาท/เหรียญสหรัฐเป็นการอ่อนค่าในรอบ 6 ปี 6 เดือน นับตั้งแต่เดือนมี.ค.2552 (ค.ศ. 2009)"นายจิรเทพกล่าว
ด้านนักวิเคราะห์ของธนาคารพาณิชย์ ส่วนใหญ่มองว่าการอ่อนค่าขอเงินบาทเป็นไปตามทิศทางของตลาด ที่หุ้นลดลงทั้งภูมิภาค ทำให้นักลงทุนยังกลัวความเสี่ยงสกุลเงินเอเชียจะอ่อนค่าลงตามตลาดหุ้น บวกกับตลาดยังไม่ตัดโอกาสที่ธนาคารกลางสหรัฐ(เฟด)จะปรับขึ้นดอกเบี้ยออกไป จึงทำให้สกุลในภูมิภาคและบาทอ่อนค่าลงต่อเนื่องเมื่อเทียบกับเงินเหรียญสหรัฐ อย่างไรก็ดีนักค้าเงินส่วนใหญ่ปฏิเสธที่ให้ความเห็นว่าการอ่อนค่าของเงินบาทรอบนี้มีส่วนมาจากปัจจัยในประเทศหรือการคว่ำร่างรัฐธรรมนูญด้วยหรือไม่
สำหรับการเคลื่อนไหวของเงินบาทวันนี้เปิดตลาดที่ระดับ 35.95/97 บาท/เหรียญสหรัฐ และปรับอ่อนค่าสุดของวันนี้ที่ระดับ 36.02 บาท/เหรียญสหรัฐ ซึ่งเป็นระดับอ่อนค่าสุดในรอบ 6 ปีครึ่ง  และยังต้องติดตามการเคล่อนไหวในช่วงท้ายตลาดต่อไป